การประชุมสภาแห่งชาติพรรคคอมมิวนิสต์จีนครั้งที่ 20

**การประชุมสภาแห่งชาติพรรคคอมมิวนิสต์จีนครั้งที่ 20** () หรือที่เรียกกันทั่วไปว่า *เอ้อร์ฉือต้า* () จัดขึ้น ณ มหาศาลาประชาชน กรุงปักกิ่ง ระหว่างวันที่ 16 ถึง 22 ตุลาคม ค.ศ. 2022 การประชุมมีผู้แทนเข้าร่วม 2,296 คนและผู้แทนที่ได้รับเชิญพิเศษอีก 83 คน

การประชุมสภาแห่งชาติได้อนุมัติการแก้ไขเพิ่มเติมธรรมนูญพรรคคอมมิวนิสต์จีน รายชื่อสมาชิกคณะกรรมาธิการตรวจสอบวินัยกลางและได้เลือกคณะกรรมการกลางพรรคคอมมิวนิสต์จีนชุดที่ 20 ในวันถัดจากปิดประชุมใหญ่ ได้มีการจัดประชุมเต็มคณะครั้งที่ 1 ซึ่งคณะกรรมการกลางได้อนุมัติองค์ประกอบของสำนักเลขาธิการ ไม่นานหลังจากนั้น สี จิ้นผิง สมาชิกกรมการเมืองและคณะกรรมาธิการสามัญ องค์กรที่มีอำนาจตัดสินใจมากที่สุดของพรรค ก็ได้รับเลือกเป็นเลขาธิการใหญ่พรรคคอมมิวนิสต์จีนเป็นสมัยที่สาม ซึ่งเป็นสิ่งที่ไม่เคยเกิดขึ้นมาก่อนหลังการประชุมสภาแห่งชาติครั้งใด ๆ คาดว่าจะมีการประชุมใหญ่ครั้งที่ 21 ตามมาใน ค.ศ. 2027

## ภูมิหลัง
การเตรียมการสำหรับการประชุมสภาแห่งชาติพรรคคอมมิวนิสต์จีนครั้งที่ 20 เริ่มขึ้นใน ค.ศ. 2021 และสิ้นสุดลงด้วยการประชุมเต็มคณะของคณะกรรมการกลางชุดที่ 19 ซึ่งจัดขึ้นเพียงไม่กี่วันก่อนการประชุมใหญ่ครั้งที่ 20 การเลือกผู้แทนเข้าร่วมการประชุมสภาแห่งชาติครั้งที่ 20 เริ่มขึ้นในเดือนพฤศจิกายน ค.ศ. 2021 พร้อมกับการรับและแก้ไขเอกสารของพรรค ในเดือนนั้น คณะกรรมการกลางชุดที่ 19 ได้ตัดสินใจในที่ประชุมเต็มคณะครั้งที่ 6 ว่าการประชุมสภาแห่งชาติครั้งที่ 20 จะจัดขึ้นในครึ่งหลังของ ค.ศ. 2022

ในเดือนพฤษภาคม ค.ศ. 2022 สำนักงานใหญ่พรรคคอมมิวนิสต์จีนได้ออกระเบียบชุดหนึ่งเพื่อเตือนสมาชิกพรรคที่เกษียณอายุแล้วไม่ให้แสดงความเห็นทางการเมืองใน "แง่ลบ" หรือวิจารณ์นโยบายของพรรคในช่วงก่อนการประชุมสภาแห่งชาติครั้งที่ 20 และหากฝ่าฝืนจะมีการ "ลงโทษ" อย่างจริงจัง

วันที่ 30 สิงหาคม กรมการเมืองได้จัดการประชุมเพื่อเตรียมการประชุมเต็มคณะครั้งที่ 7 ของคณะกรรมการกลางชุดที่ 19 และการประชุมสภาแห่งชาติครั้งที่ 20 ซึ่งได้กำหนดวันประชุมเต็มคณะและการประชุมสภาแห่งชาติขึ้นในวันที่ 9 และ 16 ตุลาคม ตามลำดับ

ในเดือนกันยายน มีข่าวลือที่ไม่มีหลักฐานยืนยันเกี่ยวกับการรัฐประหารแพร่กระจายไปทั่วสื่อสังคมออนไลน์ แต่ข่าวลือดังกล่าวก็ถูกปฏิเสธไปหลังสี จิ้นผิง ปรากฏตัวต่อสาธารณะในอีกไม่กี่วันต่อมา

วันที่ 25 กันยายน ค.ศ. 2022 มีการเลือกผู้แทน 2,296 คนเพื่อเป็นตัวแทนสมาชิกพรรคคอมมิวนิสต์จีนจำนวน 96.7 ล้านคน

วันที่ 13 ตุลาคม ก่อนการประชุมสภาแห่งชาติพรรคคอมมิวนิสต์จีนครั้งที่ 20 เพียงสามวัน ได้เกิดเหตุการณ์การประท้วงที่สะพานซี่อทง กรุงปักกิ่งขึ้น การประท้วงต่อต้านสี จิ้นผิง และนโยบายของเขานั้นนับว่าหาได้ยาก เพราะเกิดขึ้นเพียงไม่กี่วันก่อนการประชุม ซึ่งเป็นช่วงเวลาที่รัฐบาลดำเนินการควบคุมการประท้วงและความเห็นที่ขัดแย้งอย่างเข้มงวดเป็นพิเศษ ภายหลังปรากฏคำขวัญการประท้วงที่คล้ายคลึงกันในเมืองอื่น ๆ ของจีนและทั่วโลก บางคนได้เผยแพร่ข้อความเหล่านี้ในรูปแบบรอยขูดขีดเขียนหรือผ่านแอร์ดรอป

## การประชุม
วันที่ 15 ตุลาคม สี จิ้นผิง เลขาธิการใหญ่พรรคคอมมิวนิสต์จีน เป็นประธานการประชุมเตรียมการประชุมสภาแห่งชาติ การประชุมครั้งนี้ได้มีการเลือกประธานการประชุมและคณะกรรมาธิการตรวจสอบคุณสมบัติของการประชุมสภาแห่งชาติพรรคคอมมิวนิสต์จีนครั้งที่ 20 ในที่ประชุมมีการตัดสินใจว่าหวัง ฮู่หนิง จะทำหน้าที่เป็นเลขาธิการการประชุม ในวันเดียวกัน ประธานการประชุมสภาแห่งชาติโดยมีหวังเป็นประธาน ได้เริ่มสมัยประชุมแรก

วันที่ 16 ตุลาคม เวลา 10:00 น. หลี่ เค่อเฉียง ประกาศเปิดการประชุม จากนั้น สีได้กล่าวรายงานผลการดำเนินงานในนามคณะกรรมการกลางชุดที่ 19 สุนทรพจน์นี้กินเวลาประมาณ 104 นาที ซึ่งสั้นกว่าสุนทรพจน์ของเขาในการประชุมสภาแห่งชาติครั้งที่ 19 ประมาณครึ่งหนึ่ง ระหว่างกล่าวสุนทรพจน์ เขาได้ปกป้องนโยบายโควิดเป็นศูนย์ของจีนในการรับมือกับการระบาดทั่วของโควิด-19 ในแผ่นดินใหญ่ กล่าวว่าฮ่องกง "ได้ผ่านการเปลี่ยนแปลงครั้งสำคัญจากความวุ่นวายสู่การปกครองที่ดีขึ้น" สนับสนุน "การรวมชาติอย่างสันติ" กับไต้หวัน แต่ยืนยันว่าจะไม่ปฏิเสธการใช้กำลัง สนับสนุนแนวคิด "ความมั่งคั่งร่วมกัน" และประณามการทุจริต สียืนยันเศรษฐกิจตลาดแบบสังคมนิยมของจีน ซึ่งรวมถึงการสนับสนุนทั้งระบบการเป็นเจ้าของโดยรัฐและเศรษฐกิจเอกชน เขายังกล่าวถึงการดำเนินนโยบายเพื่อกระตุ้นอัตราการเกิดของจีน ซึ่งปัจจุบันอยู่ในระดับต่ำที่สุดในโลก นอกจากนี้ ยังเน้นย้ำถึงความมั่นคงของชาติจีน รวมถึงความมั่นคงด้านอาหาร พลังงาน และความปลอดภัยของห่วงโซ่อุปทาน สีได้วางแนวทาง "เส้นทางสู่ความทันสมัยของจีน" โดยกล่าวถึงคำขวัญนี้ซ้ำแล้วซ้ำเล่าถึง 11 ครั้ง เกี่ยวกับสถานะของจีนบนเวทีโลก เขากล่าวว่า "อิทธิพลระหว่างประเทศ ความน่าสนใจ และอำนาจในการกำหนดรูปร่างโลกของจีนได้เพิ่มขึ้นอย่างมีนัยสำคัญ" โดยรวมแล้ว สุนทรพจน์ถูกกล่าวว่าแสดงให้เห็นถึงความต่อเนื่องมากกว่าการเปลี่ยนแปลง

การประชุมประธานการประชุมสภาแห่งชาติครั้งที่สองจัดขึ้นในวันที่ 18 ตุลาคม โดยมีสีเป็นประธาน ที่ประชุมมีมติให้เสนอร่างมติเกี่ยวกับรายงานของคณะกรรมการกลางชุดที่ 19 และคณะกรรมาธิการตรวจสอบวินัยกลางพรรคคอมมิวนิสต์จีนชุดที่ 19 รวมถึงการแก้ไขธรรมนูญพรรคคอมมิวนิสต์จีน นอกจากนี้ ยังได้มีการรับรองรายชื่อผู้ได้รับการเสนอชื่อเบื้องต้นสำหรับคณะกรรมการกลางชุดที่ 20 และคณะกรรมาธิการตรวจสอบวินัยกลางชุดที่ 20 ร่างรายชื่อสำหรับทั้งสองได้รับการอนุมัติในระหว่างการประชุมประธานการประชุมครั้งที่สามซึ่งจัดขึ้นในวันที่ 21 ตุลาคม วันที่ 22 ตุลาคม คณะกรรมการกลางชุดที่ 19 และคณะกรรมาธิการตรวจสอบวินัยกลางชุดที่ 19 ได้รับรองรายงานผลการดำเนินงาน นอกจากนี้ยังได้มีการรับรองการแก้ไขเพิ่มเติมธรรมนูญพรรคคอมมิวนิสต์จีน และได้มีการเลือกตั้งสมาชิกคณะกรรมการกลางพรรคคอมมิวนิสต์จีนชุดที่ 20 และคณะกรรมาธิการตรวจสอบวินัยกลางชุดที่ 20 ผลการลงคะแนนอย่างเป็นทางการแสดงให้เห็นว่ารายชื่อทั้งหมดได้รับการอนุมัติเป็นเอกฉันท์โดยไม่มีการงดออกเสียงหรือคะแนนคัดค้าน การประชุมสภาแห่งชาติสิ้นสุดลงในวันนั้น

ในพิธีปิดการประชุมในวันที่ 22 ตุลาคม หู จิ่นเทา อดีตเลขาธิการใหญ่พรรคคอมมิวนิสต์จีนและประธานาธิบดี ซึ่งนั่งอยู่ข้างสี ถูกสองชายชุดสูทที่มีป้ายชื่อดึงออกจากที่นั่งและพาออกจากห้องประชุม เหตุการณ์นี้เกิดขึ้นก่อนการลงคะแนนในวันนั้น และหูไม่ได้เข้าร่วมการลงคะแนนเนื่องจากเหตุการณ์นี้ สำนักข่าวซินหัว สำนักข่าวทางการของจีน ได้รายงานว่าหูมีสุขภาพไม่ค่อยดี ขณะที่สื่อต่างประเทศต่างคาดเดากันว่า หูป่วยจริงหรือไม่หรือว่านอาจเป็นสัญญาณทางการเมืองที่สีตั้งใจส่งออกมา เหตุการณ์ดังกล่าวไม่ได้รับการเผยแพร่ในประเทศจีน และชื่อของทั้งหูและบุตรชายของเขาถูกบล็อกโดยหน่วยงานตรวจพิจารณาของจีน สตีฟ จาง และโอลิเวีย เชิง นักวิชาการ ระบุว่าการห้ามเผยแพร่ภาพและรายงานเหตุการณ์ดังกล่าว บ่งชี้ว่าสีไม่ได้มีเจตนาจะดูหมิ่นหู

### การประชุมเต็มคณะครั้งที่ 1

การประชุมเต็มคณะครั้งที่ 1 ของคณะกรรมการกลางพรรคคอมมิวนิสต์จีนชุดที่ 20 เพื่อเลือกตั้งผู้นำส่วนกลางของพรรค จัดขึ้นทันทีหลังการประชุมสภาแห่งชาติ โดยสี จิ้นผิง เลขาธิการใหญ่พรรคคอมมิวนิสต์จีน ได้รับเลือกให้ดำรงตำแหน่งผู้นำพรรคเป็นสมัยที่สาม ซึ่งถือเป็นสิ่งที่ไม่เคยเกิดขึ้นมาก่อนในประวัติศาสตร์พรรค สมาชิกคณะกรรมาธิการสามัญประจำกรมการเมืองชุดที่ 20 ที่ได้รับเลือกนอกจากจากสี จิ้นผิง เรียงตามลำดับความสำคัญได้แก่:

* **[[หลี่ เฉียง]]** (เกิด ค.ศ. 1959) – ถูกมองว่าเป็นพันธมิตรคนสนิทของสี ดำรงตำแหน่งเลขาธิการพรรคคอมมิวนิสต์จีนประจำนครเซี่ยงไฮ้ตั้งแต่ ค.ศ. 2017 และต่อมาได้สืบทอดตำแหน่งนายกรัฐมนตรีจากหลี่ เค่อเฉียงใน ค.ศ. 2023 แม้จะได้รับการมองว่าเป็นมิตรต่อธุรกิจ แต่เขาก็ถูกวิพากษ์วิจารณ์อย่างหนักถึงการจัดการกับการล็อกดาวน์เซี่ยงไฮ้เป็นเวลาสองเดือนเนื่องจากการระบาดของไวรัสโคโรนา
* **[[จ้าว เล่อจี้]]** (เกิด ค.ศ. 1957) – เคยดำรงตำแหน่งสมาชิกลำดับที่ 6 ของคณะกรรมาธิการสามัญประจำกรมการเมือง และเลขาธิการคณะกรรมาธิการตรวจสอบวินัยกลาง ปัจจุบันสืบทอดตำแหน่งจากลี่ จ้านชู เป็นประธานคณะกรรมาธิการสามัญประจำสภาประชาชนแห่งชาติ
* **[[หวัง ฮู่หนิง]]** (เกิด ค.ศ. 1955) – เคยดำรงตำแหน่งเป็นสมาชิกลำดับที่ 5 ของคณะกรรมการสามัญประจำกรมการเมือง และเลขาธิการลำดับแรกของสำนักเลขาธิการพรรคคอมมิวนิสต์จีน ปัจจุบันสืบทอดตำแหน่งจากวัง หยาง เป็นประธานสภาที่ปรึกษาการเมืองประชาชนจีน ถูกมองว่าเป็นที่ปรึกษาใกล้ชิดของสี และอยู่เบื้องหลังแนวคิดอุดมการณ์ของสีและเลขาธิการใหญ่คนก่อน ๆ ได้แก่ เจียง เจ๋อหมิน และหู จิ่นเทา
* **[[ไช่ ฉี]]** (เกิด ค.ศ. 1955) – ดำรงตำแหน่งเลขาธิการพรรคคอมมิวนิสต์จีนประจำกรุงปักกิ่งตั้งแต่ ค.ศ. 2017 และกลายมาเป็นเลขาธิการลำดับแรกของสำนักเลขาธิการพรรคคอมมิวนิสต์จีน เขาเป็นพันธมิตรคนสนิทของสี 
* **[[ติง ซฺเวเสียง]]** (เกิด ค.ศ. 1962) – ดำรงตำแหน่งผู้อำนวยการสำนักงานใหญ่พรรคคอมมิวนิสต์จีน ติงเป็นเสมือนเสนาธิการของสีตั้งแต่ ค.ศ. 2017 เป็นพันธมิตรคนสนิทของสีและสืบทอดตำแหน่งรองนายกรัฐมนตรีลำดับแรกต่อจากหัน เจิ้ง
* **[[หลี่ ซี (นักการเมือง)|หลี่ ซี]]** (เกิด ค.ศ. 1976) – ดำรงตำแหน่งเลขาธิการพรรคคอมมิวนิสต์จีนประจำมณฑลกวางตุ้งตั้งแต่ ค.ศ. 2017 ก่อนจะได้รับแต่งตั้งเป็นเลขาธิการคณะกรรมาธิการตรวจสอบวินัยกลางต่อจากจ้าว เล่อจี้ และมีความเชื่อมโยงกับสี
สมาชิกคณะกรรมาธิการสามัญประจำกรมการเมืองชุดใหม่มีส่วนใหญ่เป็นบุคคลที่ใกล้ชิดกับสี โดยมีสมาชิกในคณะกรรมาธิการชุดเดิมจำนวน 4 คนจาก 7 คน รวมถึงหลี่ เค่อเฉียง อดีตนายกรัฐมนตรี และวัง หยาง อดีตประธานสภาที่ปรึกษาการเมืองฯ สมาชิกคณะกรรมาธิการสามัญฯ ชุดก่อนหน้าที่ยังคงเหลืออยู่ นอกจากสีคือ จ้าว เล่อจี้ และหวัง อู่หนิง แม้ว่าลำดับชั้นและตำแหน่งของทั้งสองจะเปลี่ยนแปลงไป รอยเตอร์สรายงานว่าการเกษียณอายุของวัง หยาง และหลี่ เค่อเฉียง รวมถึงการลดตำแหน่งของรองนายกรัฐมนตรีหู ชุนหฺวา ออกจากกรมการเมือง หมายถึงการสิ้นสุดอิทธิพลของกลุ่มถวนไพ่ ขณะที่วิลลี โว-แลป ลาม เขียนว่า ไม่มีตัวแทนจากกลุ่มถวนไพ่หรือกลุ่มเซี่ยงไฮ้ ทำให้กลุ่มของสีครองอำนาจอย่างเบ็ดเสร็จ

## การเปลี่ยนแปลงนโยบาย
### การแก้ไขธรรมนูญพรรค

การประชุมสภาแห่งชาติเห็นชอบการแก้ไขเพิ่มเติมธรรมนูญพรรคคอมมิวนิสต์จีนหลายฉบับ การเพิ่มเติมเหล่านี้ยังรวมถึงการคัดค้านการแบ่งแยกดินแดนของไต้หวัน การพัฒนา "จิตวิญญาณการต่อสู้" และการเสริมสร้างขีดความสามารถในการต่อสู้ รวมถึงการเพิ่มเป้าหมายที่เกี่ยวข้องกับสี เช่น การบรรลุความมั่งคั่งร่วมกันอย่างค่อยเป็นค่อยไป การส่งเสริมความทันสมัยแบบจีน และการพัฒนาประชาธิปไตยของประชาชนแบบเต็มรูปแบบที่กว้างขวาง ยั่งยืน และแข็งแกร่ง การแก้ไขเพิ่มเติมธรรมนูญได้ยกระดับสถานะของสีและพรรคคอมมิวนิสต์จีนให้สูงขึ้น โดยระบุให้พรรคคอมมิวนิสต์จีนเป็น "กำลังนำทางการเมืองสูงสุด" และได้บรรจุหลักการ "สองยึดมั่น" เข้าไป ซึ่งหมายถึงการปกป้องสถานะของสีในฐานะแกนหลักของพรรคคอมมิวนิสต์จีนและการปกป้องอำนาจรวมศูนย์ของพรรค 

### เศรษฐกิจ
การประชุมสภาแห่งชาติเน้นย้ำว่าวาระเศรษฐกิจของพรรคคอมมิวนิสต์จีนควรให้ความสำคัญกับคุณภาพการเติบโต มากกว่าปริมาณการเติบโตเพียงอย่างเดียว โดยสอดคล้องกับหลักการของความมั่นคงและความมั่งคั่งร่วมกัน ความสำคัญของการเติบโตของเศรษฐกิจดิจิทัลก็ได้รับการเน้นย้ำเช่นกัน

การประชุมสภาแห่งชาติครั้งที่ 20 ได้เน้นย้ำถึงอารยธรรมนิเวศน์ให้เป็นเป้าหมายหลักในการพัฒนาของพรรคคอมมิวนิสต์จีน

## ปฏิกิริยา
### ประเทศ

* : คิม จ็องอึน เลขาธิการใหญ่พรรคแรงงานเกาหลีส่งจดหมายแสดงความยินดีถึงสีเกี่ยวกับการประชุมสภาแห่งชาติพรรคและการได้รับเลือกให้ดำรงตำแหน่งเลขาธิการใหญ่พรรคคอมมิวนิสต์จีนอีกสมัย โดยกล่าวว่าการประชุมครั้งนี้เป็น "เหตุการณ์สำคัญยิ่ง" สำหรับพรรคคอมมิวนิสต์และประชาชนจีน "ในการขับเคลื่อนกระบวนการทางประวัติศาสตร์ของความเจริญรุ่งเรืองอันยิ่งใหญ่ของชาติจีนภายใต้ผืนธงของแนวคิดสังคมนิยมอัตลักษณ์จีนในสมัยใหม่" และกล่าวว่าเขาหวังที่จะพัฒนาความสัมพันธ์ระหว่างสองประเทศต่อไป
* : ประธานาธิบดีวลาดิมีร์ ปูติน แสดงความยินดีกับสีที่ได้รับเลือกอีกครั้งหนึ่ง โดยกล่าวว่าการประชุม "ยืนยันอย่างเต็มที่ถึงอำนาจทางการเมืองที่สูงของท่าน รวมถึงความสามัคคีของพรรคที่ท่านเป็นผู้นำ" และกล่าวว่าเขามั่นใจว่าการได้รับเลือกอีกครั้งของสีจะช่วย "เสริมสร้างสถานะของจีนบนเวทีโลก"
* : ทันทีหลังจากที่สีกล่าวสุนทรพจน์เปิดประชุมซึ่งระบุว่าสาธารณรัฐประชาชนจีนจะไม่ละทิ้งทางเลือกในการปฏิบัติการทางทหารต่อไต้หวัน สำนักงานประธานาธิบดีไต้หวันก็ได้ออกแถลงการณ์ตอบโต้ว่าไต้หวันจะไม่อ่อนข้อต่อการละเมิดอธิปไตยหรือประชาธิปไตยของตน กลับกัน พรรคชาตินิยมจีนได้แสดงความยินดีกับสีในการได้รับเลือกเป็นเลขาธิการใหญ่พรรคคอมมิวนิสต์จีนอีกครั้ง

### ตลาดหลักทรัพย์
หุ้นที่เกี่ยวข้องกับบริษัทจีนประสบภาวะขาดทุนอย่างหนักในวันที่ 24 ตุลาคม โดยดัชนีฮั่งเส็งร่วงลงร้อยละ 6 ซึ่งเป็นการลดลงที่รุนแรงที่สุดในรอบหนึ่งวันนับตั้งแต่เกิดวิกฤตการณ์การเงินใน ค.ศ. 2008 ตลาดหลักทรัพย์เซี่ยงไฮ้ลดลงเพียงร้อยละ 2 หลังการประชุม เหรินหมินปี้เกือบจะอ่อนค่าลงแตะระดับ 7.31 หยวนต่อ 1 ดอลลาร์สหรัฐ ดัชนี Golden Dragon China ซึ่งเป็นดัชนีที่วัดผลการดำเนินงานของบริษัทจีนหลายแห่งที่จดทะเบียนในตลาดหลักทรัพย์สหรัฐร่วงลงร้อยละ 14 ซึ่งถือเป็นการลดลงที่มากที่สุดในรอบหนึ่งวันนับตั้งแต่ ค.ศ. 2004 ก่อนจะฟื้นตัวขึ้นเล็กน้อยในวันถัดมา

## ดูเพิ่ม

* รัฐบาลสี จิ้นผิง
* การสืบทอดอำนาจในประเทศจีน
* การประชุมเต็มคณะครั้งที่ 1 ของคณะกรรมาธิการกลางพรรคคอมมิวนิสต์จีน ชุดที่ 20

## อ้างอิง

## แหล่งข้อมูลอื่น
รายงานฉบับเต็มเป็นภาษาอังกฤษของประธานาธิบดีและเลขาธิการใหญ่พรรคคอมมิวนิสต์จีน สี จิ้นผิง ต่อการประชุมสภาแห่งชาติพรรคประจำปี 2022 ของจีน

หมวดหมู่:การประชุมสภาแห่งชาติพรรคคอมมิวนิสต์จีน
หมวดหมู่:การประชุมสภาแห่งชาติพรรคคอมมิวนิสต์จีนครั้งที่ 20
หมวดหมู่:การเลือกตั้งในประเทศจีน
หมวดหมู่:การประชุมใน ค.ศ. 2022
หมวดหมู่:เหตุการณ์ในเดือนตุลาคม ค.ศ. 2022 ในประเทศจีน
หมวดหมู่:สี จิ้นผิง
หมวดหมู่:การประชุมทางการเมืองใน ค.ศ. 2020